กรณ์ตบเกียร์ล้างหนี้รูดปรื๊ด เร่งลดค่าต๋ง
&#8220;กรณ์&#8221; เดินหน้าใช้ธนาคารรัฐแก้หนี้บัตรเครดิต ยันลดค่าต๋ง
18 ส.ค. 2554

“กรณ์” เดินหน้าใช้ธนาคารรัฐแก้หนี้บัตรเครดิต ยันลดค่าต๋ง
นายกรณ์ จาติกวณิช รมว.คลัง กล่าวว่า วันที่ 23 พ.ค.นี้ จะสรุปและเปิดตัวโครงการรับโอนลูกหนี้บัตรเครดิต เพื่อการปรับโครงสร้างหนี้โดยธนาคารออมสิน ธนาคารกรุงไทย และธนาคารอิสลามแห่งประเทศไทย วงเงินเบื้องต้นอยู่ที่ 1 หมื่นล้านบาท เพื่อแก้ปัญหาและลดภาระดอกเบี้ยบัตรเครดิตสำหรับลูกค้าชั้นดีที่คิดอยู่ในปัจจุบัน
“ผมเชื่อว่าการรีไฟแนนซ์หนี้บัตรเครดิตจะส่งผลดีและกระตุ้นอุตสาหกรรมบัตรเครดิตให้มีความตื่นตัวในการออกมาตรการต่างๆ เพื่อรักษาฐานลูกค้าของธนาคารไว้ ซึ่งผู้ที่จะได้ประโยชน์สูงสุดก็คือประชาชน” นายกรณ์ กล่าว
นอกจากนี้ จะมีมาตรการเอทีเอ็มพูลของสถาบันการเงินของรัฐ 5 แห่ง โดยไม่คิดค่าธรรมเนียม จะมีการเปิดตัวในวันที่ 30 พ.ค.นี้ เพื่อกระตุ้นให้เกิดการแข่งขันในอุตสาหกรรมอย่างแท้จริง ซึ่งเชื่อว่าสุดท้ายผู้ที่ได้รับประโยชน์สูงสุดก็จะเป็นประชาชน ขณะที่ผู้ประกอบการก็จะได้ในเรื่องการเร่งพัฒนาประสิทธิภาพเพื่อรักษาฐานลูกค้าไว้
นายกรณ์ กล่าวอีกว่า ในช่วงต้นเดือน มิ.ย.นี้ จะมีมาตรการลดค่าธรรมเนียมการโอนเงินผ่านตู้เอทีเอ็ม และไม่คิดค่าธรรมเนียมจากการถอนเงินผ่านตู้เอทีเอ็มข้ามเขตและข้ามจังหวัดของธนาคารพาณิชย์ โดยในสัปดาห์หน้าธนาคารแห่งประเทศไทย (ธปท.) จะรายงานความคืบหน้าให้ทราบ